Σαλάτα με παστό, λαλάγγια και σάλτσα πορτοκαλιού
Μια πλούσια, γιορτινή πράσινη σαλάτα με σύγλινο, ταλαγάνι, λαλάγγια και σάλτσα πορτοκαλιού, τα πιο εμβληματικά υλικά της Μεσσηνίας!
120 γρ. ταλαγάνι (μαστιχωτό τυρί σε φέτες, μεσσηνιακής προέλευσης, ιδανικό για σαγανάκι), ελάχιστο ελαιόλαδο, 100 γρ. παστό (σύγλινο) ή καπνιστό ψαρονέφρι, σε λεπτά κομμάτια, 250 γρ. ανάμεικτα φύλλα σαλατικών της αρεσκείας μας (τα βρίσκουμε και συσκευασμένα στα σούπερ μάρκετ), 1/4 μάτσο καυκαλήθρες, χοντροκομμένες, 1 κουτ. σούπας ψιλοκομμένο σχοινόπρασο ή φρέσκο κρεμμυδάκι, 120 γρ. λαλάγγια τραγανά (βρίσκουμε και συσκευασμένα σε μεγάλα παντοπωλεία), 40 γρ. σπόροι της αρεσκείας μας, όπως ηλιόσποροι, κολοκυθόσποροι κ.ά., καβουρδισμένοι για 7-8 λεπτά στον φούρνο, στους 160°C, 6 δαμασκηνολιές (ή 10 ελιές Καλαμών), κομμένες στη μέση, χωρίς κουκούτσια, 200 γρ. φέτες πορτοκαλιού, χωρίς κουκούτσια, με τη φλούδα τους, 80 γρ. μέλι, προτιμότερο ανθέων, 200 ml νερό, 100 ml λευκό βαλσαμικό ξίδι, τα φύλλα από 5-6 κλωνάρια φρέσκο δυόσμο, τα φύλλα από 4-5 κλωνάρια μαϊντανό, 1/4 σκελίδα σκόρδο, λιωμένη, 3 κουτ. σούπας ελαιόλαδο, κατά προτίμηση Μεσσηνίας, ανθός αλατιού (κατά προτίμηση μανιάτικη αφρίνα), φρεσκοτριμμένο πιπέρι
Για να φτιάξετε σαλάτα με παστό, λαλάγγια και σάλτσα πορτοκαλιού, για τη σάλτσα πορτοκαλιού,  σε ένα κατσαρολάκι βάζουμε τις φέτες πορτοκαλιού, το μέλι, το νερό και το βαλσαμικό ξίδι και ζεσταίνουμε μέχρι να πάρουν βράση. Χαμηλώνουμε τη φωτιά και σιγοβράζουμε για περίπου 30 λεπτά, μέχρι η φλούδα των πορτοκαλιών να μαλακώσει αρκετά. Τραβάμε από τη φωτιά, στραγγίζουμε αμέσως τις φέτες (κρατάμε το υγρό στην άκρη) και τις πολτοποιούμε στον πολυκόφτη με τη φλούδα, όσο είναι ακόμη ζεστές. Προσθέτουμε σταδιακά τόσο υγρό που κρατήσαμε στην άκρη όσο χρειάζεται ώστε να φτιάξουμε μια κρεμώδη και σχετικά αραιή σάλτσα. Προσθέτουμε τα μυρωδικά, χτυπάμε μέχρι να ομογενοποιηθούν και τέλος ρίχνουμε το σκόρδο και το ελαιόλαδο και χτυπάμε για λίγο ακόμη.Βάζουμε τη σάλτσα σε γυάλινο βαζάκι και την αφήνουμε στο ψυγείο μέχρι να κρυώσει καλά.Ζεσταίνουμε καλά ένα αντικολλητικό τηγάνι σε δυνατή φωτιά, μέχρι να κάψει.Αλείφουμε το ταλαγάνι με λίγο ελαιόλαδο και το ψήνουμε για 1-2 λεπτά από κάθε πλευρά. Το αφήνουμε στην άκρη. Βάζουμε στο τηγάνι τις φέτες του παστού και τις ροδίζουμε για λίγα λεπτά. Τις στραγγίζουμε σε χαρτί κουζίνας.Σε μια σαλατιέρα ανακατεύουμε τα σαλατικά, τις καυκαλήθρες και το σχοινόπρασο.Προσθέτουμε τα λαλάγγια (σπασμένα, αν είναι μεγάλα) και τους σπόρους και περιχύνουμε με 80 ml σάλτσα πορτοκαλιού.Ανακατεύουμε και αλατοπιπερώνουμε.Κόβουμε το ταλαγάνι σε μικρότερα κομμάτια και τα προσθέτουμε στη σαλάτα, μαζί με το αλλαντικό και τις ελιές.Περιχύνουμε με άλλα 60 ml από τη σάλτσα και σερβίρουμε τη σαλάτα.
Λαχανικά,Τυρί,Χοιρινό